
PËR RATIFIKIMIN E PROTOKOLLIT SHTESË TË “MARRËVESHJES NDËRMJET SHTETEVE PALË NË TRAKTATIN E ATLANTIKUT TË VERIUT DHE SHTETEVE TË TJERA PJESËMARRËSE NË PARTNERITETIN PËR PAQE, PËR SA I PËRKET STATUSIT TË FORCAVE TË TYRE”

Në mbështetje të neneve 78, 83 pika 1 dhe 121 pika 1 të Kushtetutës, me propozimin e Këshillit të Ministrave,

KUVENDI
I REPUBLIKËS SË SHQIPËRISË

VENDOSI:

Neni 1

Ratifikohet Protokolli shtesë i “Marrëveshjes ndërmjet shteteve palë në Traktatin e Atlantikut të Veriut dhe shteteve të tjera pjesëmarrëse në partneritetin për paqe, për sa i përket statusit të forcave të tyre”.

Neni 2

Ky ligj hyn në fuqi 15 ditë pas botimit në Fletoren Zyrtare.

Shpallur me dekretin nr.4369, datë 26.10.2004  të Presidentit të Republikës së Shqipërisë, Alfred Moisiu



PROTOKOLL SHTESË
I MARRËVESHJES NDËRMJET PALËVE NË TRAKTATIN E ATLANTIKUT TË VERIUT DHE SHTETEVE TË TJERA PJESËMARRËSE NË PARTNERITETIN PËR PAQE PËRSA I PËRKET STATUTIT TË FORCAVE TË TYRE

Duke konsideruar marrëveshjen mes shteteve palë në Traktatin e Atlantikut të Veriut dhe shteteve të tjera pjesëmarrëse në partneritetin për paqe, përsa i përket statusit të forcave të tyre dhe protokollit shtesë të kësaj Marrëveshjeje, bërë në Bruksel më 19 qershor 1995,
duke konsideruar nevojën për të vendosur dhe rregulluar statutin e shtabeve ushtarake të NATO-s dhe personelit të tyre në territorin e shteteve pjesëmarrëse në partneritetin për paqe, me qëllim lehtësimin e marrëdhënieve  me forcat e armatosura të vendeve të ndryshme anëtare të PfP-së,
duke konsideruar nevojën për sigurimin e një statusi të përshtatshëm për personelin e forcave të armatosura të  shteteve të lidhura ose të shoqëruara  me shtabet ushtarake të NATO-s,
duke konsideruar që rrethanat për shtetet palë të NATO-s mund të kërkojnë plotësimin e nevojave të përshkruara më poshtë sipas mënyrave të këtij protokolli,
palët e këtij protokolli kanë rënë dakord si  më poshtë:


Neni 1

Për qëllimet e këtij protokolli, shprehja:
1. “Protokolli i Parisit” nënkupton “Protokollin për statusin e shtabeve ndërkombëtare ushtarake të vendosura në përputhje me traktatin e Atlantikut të Veriut”, bërë në Paris  më 28 gusht 1952.
a) “Marrëveshja”, kudo që kjo shprehje përmendet në protokollin e Parisit, me të do të kuptohet Statusi i Forcave të NATO-s i zbatueshëm nga Marrëveshja mes Shteteve Palë në Traktatin e Atlantikut Verior dhe shteteve të tjera pjesëmarrëse në partneritetin për paqe përsa i  përket statusit  të forcave të tyre, bërë në Bruksel më 19 qershor 1995.
b) “Forca” dhe “komponenti civil”, kudo ku përmenden në protokollin e Parisit, kanë kuptimet e përcaktuara në nenin 3 të protokollit të Parisit dhe do të përfshijnë personat e lidhur ose shoqërues të shtabeve të NATO-s nga shtetet palë pjesëmarrëse në PfP.
c) “Vartës”, kudo ku përmendet në protokollin e Parisit, do të kuptojë bashkëshortin e një anëtari të forcës ose një komponenti civil siç përcaktohet në paragrafin b të këtij neni, ose një fëmijë të një anëtari të tillë që varet nga ai ose ajo.
2. “PfP SOFA”, kudo ku përmendet në këtë protokoll, nënkupton “Marrëveshjen mes shteteve palë në Traktatin e Atlantikut Verior dhe shteteve të tjera pjesëmarrëse në partneritetin për paqe, përsa i përket statusit të forcave të tyre”, bërë në Bruksel më 19 qershor 1995.
3. “NATO” nënkupton Organizatën e Traktatit të Atlantikut të Veriut.
4. Shtabet e NATO-s nënkupton shtabet aleate dhe shtabet ose organizatat ushtarake ndërkombëtare sipas nenit 1 dhe 14 të këtij protokolli.


Neni 2

Pa cenuar të drejtat e shteteve që janë anëtare të NATO-s ose pjesëmarrëse në PfP, por që nuk janë palë të këtij protokolli, palët, veç kësaj, do të zbatojnë të njëjtat dispozita si ato të protokollit të Parisit, duke përjashtuar ato të ndryshuara në këtë protokoll, në lidhje me aktivitetet e shtabeve të NATO-s dhe personelit të tyre civil dhe ushtarak në territorin e një pale.


Neni 3

1. Veç territorit në të cilin zbatohet protokolli i Parisit, ky protokoll do të zbatohet  në territorin e të gjitha shteteve palë të këtij protokolli, siç përshkruhet në nenin 2 paragrafi 1 të PfP SOFA.
2. Për qëllime të këtij protokolli, referencat në protokollin e Parisit për zonën e Traktatit të Atlantikut Verior mendohet të përfshijnë territoret e treguara në paragrafin 1 të këtij neni.


Neni 4

Për qëllimet e zbatimit të këtij protokolli në lidhje me çështjet që përfshijnë shtetet partnere, dispozitat e protokollit të Parisit, të cilat shprehin ndryshime që kanë lidhje me Këshillin e Atlantikut të Veriut, do të jenë  të tilla që t’i kërkojnë palëve të interesuara të negociojnë mes tyre pa iu drejtuar një juridiksioni të jashtëm.


Neni 5

1. Ky protokoll do të jetë i  hapur për nënshkrim nga çdo shtet që është nënshkrues i NATO-s PfP.
2. Ky protokoll do të jetë subjekt i ratifikimit, pranimit ose miratimit. Instrumentet e tij të ratifikimit, pranimit ose miratimit do të depozitohen nga Qeveria e Shteteve të Bashkuara të Amerikës, e cila do të njoftojë nënshkruesit për secilin depozitim.
3. Sapo dy ose më shumë shtete nënshkruese të kenë depozituar instrumentet e ratifikimit, pranimit ose miratimit, ky protokoll do të hyjë në fuqi përsa u përket këtyre shteteve. Ai do të hyjë në fuqi për secilin shtet nënshkrues në datën e depozitimit të instrumentit të tij të ratifikimit, pranimit ose miratimit.

Neni 6

Ky protokoll mund të denoncohet nga secila palë e protokollit, me dhënien e një njoftimi të shkruar të denoncimit, Qeverisë së Shtetve të Bashkuara të Amerikës, e cila do të njoftojë të gjitha shtetet nënshkruese për një njoftim të tillë. Ky denoncim do të ketë efekt një vit pas marrjes së njoftimit nga Qeveria e Shteteve të Bashkuara të Amerikës. Pas kalimit të këtij afati njëvjeçar, ky protokoll do të shfuqizohet për palën denoncuese, përveç zgjidhjes së pretendimeve të  lindura përpara datës në të cilën denoncimi do të ketë efekt, por do të vazhdojë të jetë në fuqi për palët e tjera.
Në dëshmi të kësaj, të nënshkruarit, të autorizuar për këtë qëllim, kanë nënshkruar këtë protokoll.
Bërë në Bruksel, më 19 dhjetor 1997, në gjuhën frënge dhe angleze, të dy tekstet me të njëjtën vlerë, me një origjinal të vetëm që do të depozitohet në arkivat e Qeverisë së Shteteve të Bashkuara të Amerikës, e cila do t’i komunikojë të gjitha shteteve nënshkruese kopje të vërtetuara.

